BM ออกวอร์แรนต์ 110 ล้านหน่วยแจกฟรี ผถห.เดิม เคาะราคาแปลงสิทธิ 4 บ./หุ้น
BM ออกวอร์แรนต์ 110 ล้านหน่วยแจกฟรี ผถห.เดิม เคาะราคาแปลงสิทธิ 4 บ./หุ้น 
22 มิ.ย. 2561

บริษัท บางกอกชีทเม็ททัล จำกัด (มหาชน) หรือ BM เปิดเผยว่า ที่ประชุมคณะกรรมการบริษัทมีมติอนุมัติให้เสนอต่อที่ประชุมวิสามัญผู้ถือหุ้น ครั้งที่ 1/2561 เพื่อพิจารณาอนุมัติการออกและจัดสรรใบสำคัญแสดงสิทธิที่จะซื้อหุ้นสามัญของบริษัท ครั้งที่ 1 (BM-W1) จำนวนไม่เกิน 110,000,000 หน่วย ให้แก่ผู้ถือหุ้นเดิมของบริษัท ในอัตราส่วน 4 หุ้นสามัญเดิมต่อใบสำคัญแสดงสิทธิ 1 หน่วย โดยไม่คิดมูลค่า
ทั้งนี้อัตราการใช้สิทธิใบสำคัญแสดงสิทธิ 1 หน่วย ต่อหุ้นสามัญ 1 หุ้น และด้วยราคาใช้สิทธิซื้อหุ้นสามัญที่ 4 บาทต่อหุ้น และมีอายุของใบสำคัญแสดงสิทธิเท่ากับ 2 ปีนับจากวันที่ออก โดยกำหนดรายชื่อผู้ถือหุ้นที่มีสิทธิในการได้รับจัดสรรใบสำคัญแสดงสิทธิที่จะซื้อหุ้นสามัญของบริษัท (Record Date) ในวันที่ 9 ส.ค.61
พร้อมกันนั้น ยังอนุมัติให้เพิ่มทุนจดทะเบียนของบริษัท จากเดิม 220,000,000 บาท เป็น 275,000,000 บาท โดยการออกหุ้นสามัญเพิ่มทุนจำนวน 110,000,000 หุ้น มูลค่าที่ตราไว้หุ้นละ 0.50 บาท เพื่อรองรับการใช้สิทธิของ BM-W1
นอกจากนั้น ยังอนุมัติให้เข้าร่วมลงนามในบันทึกความเข้าใจ (MOU) กับ Super Power Co., Ltd. และ Tunn Star Co.,Ltd. เพื่อศึกษาความเป็นไปได้ในการลงทุนเกี่ยวกับโรงงานผลิตท่อสินค้าแปรรูปผลิตภัณฑ์เหล็ก เช่น enclosures, ผลิตภัณฑ์โลหะรีดขึ้นรูป, ท่อ, ท่อร้อยสาย, ผลิตภัณฑ์เหล็กรีดร้อน เป็นต้น ในประเทศเมียนมา